User:7FF0900147/sandbox

Никола Петров Койчев
Никола Петров Койчев e български политик, депутат от БСП в XXXVI, XXXVII и XXXVIII Народно събрание.

Биография
Никола Койчев е роден на 4 януари 1944 г. в гр. Белоградчик, област Видин. Там завършва гимназия, след което през 1970 г. се дипломира във Висшия машинно-електротехнически институт (сега Технически университет) в София със специалност „Технология на машиностроенето“. По-късно завършва второ висше по „Икономика на труда“ във Висшия икономически институт “Карл Маркс” (сега УНСС). Женен е. На 20 юли 2008 г. умира внезапно на 64-годишна възраст в град София.

Политическа кариера
Политическият път на Никола Койчев е свързан изцяло с Българската комунистическа партия (БКП), а след това и с нейния наследник - Българската социалистическа партия (БСП).

Между 1988 година и 1991 година Койчев е секретар на Министерството на икономиката и планирането във второто и третото правителство на Георги Атанасов и в първото правителство на Андрей Луканов.

След падането на социалистическия режим в България през 1989 г. Никола Койчев е народен представител в три последователни парламента. В XXXVI Народно събрание, първото след края на режима на Тодор Живков, той е избран от 5-ти Видински многомандатен избирателен район. Участва в парламентарния живот като част от групата на Демократичната левица, която включва БСП, ПК „Екогласност“ и БЗНС „Александър Стамболийски“. Избран е за зам.-председател на Комисия по труда, социалните и демографските въпроси.

На изборите за XXXVII Народно събрание е отново избран за депутат от Видин. Участва в две комисии - по Труда и социалната политика, както и по Икономическа политика като е и неин председател. Преизбран е трети път за депутат в XXXVIII Народно събрание, този път от 23-и многомандатен избирателен район – София.

От 1994 г. до 2000 г. е член на Изпълнителното бюро на Висшия съвет на БСП, а в периода 1997-2000 г. е и зам.-председател на партията. През 1997 г. е избран и за председател на местната организация на БСП в столицата (БСП-София), като заема поста до 2000 г.

Между 2001 и 2008 г. е член на Надзорния съвет на Агенцията по приватизация и следприватизационен контрол.

Умира внезапно на 20 юли 2008 г. на 64-годишна възраст.